钦定古今图书集成/理学汇编/文学典/第020卷 > 高彪
## 钦定古今图书集成/理学汇编/文学典/第020卷 > 高彪

按《后汉书文苑列传》：“高彪，字义方，吴郡无锡人也。家
本单寒。至彪为诸生，游太学，有雅才而讷于言。常从
马融，欲访大义。融疾不获见，乃覆刺遗融书曰：‘承服
风问，从来有年，故不待介者而谒大君子之门，冀一
见龙光，以叙腹心之愿。不图遭疾，幽闭莫启。昔周公
旦父文兄武，九命作伯，以尹华夏，犹挥沐吐餐，垂接
白屋。故周道以隆，天下归德。公今养痾傲士，故其宜
也’。”融省书惭，追还之。彪逝而不顾。后郡举孝廉，试经
第一，除郎中，校书东观。数奏赋颂奇文，因事讽谏，灵
帝异之。时京兆第五永为督军御史，使督幽州，百官
大会，祖饯于长乐观，议郎蔡邕等皆赋诗。彪乃独作
《箴》曰：“文武将坠，乃俾俊臣，整我皇纲，董此不虔。古之
君子，即戎忘身。明其果毅，尚其桓桓。吕尚七十，气冠
三军。诗人作歌，如鹰如鹯。”天有《太一》，五将三门。地有
九变，丘陵山川。人有计策，《六奇》“五间。总兹三事，谋则
咨询。无曰己能，务在求贤。淮阴之勇，广野是尊。周公
大圣，石碏纯臣。以威克爱，以义灭亲。勿谓时险，不正
其身。勿谓无人，莫识己真。忘富遗贵，福禄乃存。枉道
依合，复无所观。先公高节，越可永遵。佩藏斯戒，以厉
终身。”邕等甚美其文，以为莫尚也。后迁内黄令。帝敕
同僚临送，祖于上东门，诏东观画彪像以劝学者。彪
到官，有德政，上书荐县人申屠蟠等，病卒于官。文学
多亡。子岱，亦知名。